CELEX: 62013TN0346
Language: et
Date: 2013-07-02 00:00:00
Title: Kohtuasi T-346/13: 2. juulil 2013 esitatud hagi — Kreeka Vabariik versus komisjon

24.8.2013   
            
            
               ET
            
            
               Euroopa Liidu Teataja
            
            
               C 245/15
            
         2. juulil 2013 esitatud hagi — Kreeka Vabariik versus komisjon
   (Kohtuasi T-346/13)
   2013/C 245/19
   Kohtumenetluse keel: kreeka
   
      Pooled
   
   
      Hageja: Kreeka Vabariik (esindajad: I. Chalkias, X. Basakou ja A. Vasilopoulou)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 2. mai 2013. aasta rakendusotsus 2013/214/EL, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2013) 2436 all) (ELT L 123, lk 11), niivõrd, kuivõrd see puudutab Kreeka Vabariiki;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Kreeka Vabariik esitab seoses sellega, et komisjoni 2. mai 2013. aasta rakendusotsusega 2013/214/EL, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2013) 2436 all) (ELT L 123, lk 11), määrati talle finantskorrektsioon 6 175 094,49 eurot osas, mis puudutab Kreeka Vabariigi poolt Euroopa Põllumajanduse Arendus- ja Tagatisfondi (EAGGF) tagatisrahastu raames tehtud kulutusi maaelu arenguks, 2. telg, 2007–2013 ning pindalapõhiseid meetmeid eelarveaastatel 2009 ja 2010 (taotluse esitamise aastad 2008 ja 2009), järgmised tühistamisväited:
   
                
            
            
               Esimeses tühistamisväites väidab Kreeka Vabariik, et 5 %-lise kindlamääralise korrektsiooni ettenägemise kohta puudub otsuses õiguslik alus ja põhjendus selles osas, et kõigi määratud kohustuste kohapealseid kontrolle ei viidud läbi kõigil põldudel, mida abikõlblikuks tunnistatud majandusaastate kohta esitatud abitaotlused puudutasid.
            
         
                
            
            
               Teises tühistamisväites vaidlustab Kreeka Vabariik selle, et otsus määrata talle 2 %-line kindlasummaline korrektsioon selle eest, et üldiselt tuvastati puudused põllumajanduse keskkonnameetmega seotud kontrolli jälgitavuses, mis rikub komisjoni määruse nr 796/2004 (1) artikli 28 lõiget 1, võeti vastu faktivigade alusel ning on igal juhul põhjendamata.
            
         
                
            
            
               Kolmandas tühistamisväites väidab Kreeka Vabariik, et eraldiseisvate „mahepõllumajanduse” ja „mahepõllumajandusliku loomakasvatuse” sektorites 2 %-lise kindlamääralise korrektsiooni ettenägemise kohta puudub otsuses õiguslik alus ja põhjendus, kuna vaatamata tõenditele selle kohta, kuidas viivad kõnealuste meetmetega seoses menetluse ajal konkreetseid kontrolle läbi tunnustatud kontrolliasutused, oli makseasutus kohustatud ka ise kontrolle läbi viima.
            
         
                
            
            
               Neljandas tühistamisväites väidab Kreeka Vabariik, et 5 %-lise kindlamääralise korrektsiooni ettenägemisega rikuti proportsionaalsuse põhimõtet, mõned kohustused, eriti need, mis puudutavad väetiste, taimekaitsevahendite, pestitsiidide jmt ainete kasutamist kontrollitakse peamiselt visuaalselt. Komisjoni otsus ei ole põhjendatud mitte adekvaatselt vaid pigem vastuoluliselt.
            
         
      (1)  Komisjoni 21. aprilli 2004. aasta määrus (EÜ) nr 796/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ette nähtud nõuetele vastavuse, toetuste ümbersuunamise ning ühtse haldus- ja kontrollisüsteemi üksikasjalikud reeglid (ELT L 141, lk 18; ELT eriväljaanne 3/44, lk 243).